ธนชาตงัดกลยุทธ์ติด1ใน5ประกันชั้นนํา
ธนชาตประกันภัยเดินหน้าขึ้นท็อปไฟฟ์ ครึ่งปีแรกทำเบี้ยได้ 5,500 ล้านบาท
12 ก.ค. 2555

ธนชาตประกันภัยเดินหน้าขึ้นท็อปไฟฟ์ ครึ่งปีแรกทำเบี้ยได้ 5,500 ล้านบาท
นายศุภเดช พูนพิพัฒน์ กรรมการและประธานกรรมการบริหาร บริษัท ธนชาตประกันภัย เปิดเผยว่า บริษัทได้วางกลยุทธ์ที่จะต้องติดอันดับ 1 ใน 5 ของธุรกิจประกันวินาศภัยให้ได้ภายในปีนี้ โดยในช่วงครึ่งปีแรก ทำเบี้ยได้ตามเป้ามากกว่า 5,500 ล้านบาท
อย่างไรก็ตาม ในช่วงครึ่งปีหลังนี้บริษัทจะเน้นขยายการขายผ่าน 4 ช่องทางหลัก ได้แก่ ช่องทางขายตรงหรือไดเรกเซลส์ การขายประกันภัยผ่านเจ้าหน้าที่สินเชื่อของธนาคารธนชาต โดยจะเป็นช่องทางหลักของการขาย การขยายช่องทางขายประกันภัยผ่านทางโทรศัพท์ผ่านเจ้าหน้าที่ธนชาตโบรกเกอร์ให้ได้ไม่ต่ำกว่า 20% และช่องทางการขายประกันภัยผ่านทางอินเทอร์เน็ตหรืออีคอมเมิร์ซ ซึ่งนับวันจะได้รับความสนใจมากขึ้น 
สำหรับช่องทางแบงก์แอสชัวรันส์ ซึ่งเป็นช่องทางที่ขายประกันภัยผ่านเคาน์เตอร์สาขาของธนาคารธนชาต ก็มีแนวโน้มว่าจะได้เบี้ยประกันรวมทั้งปีเกินจากเป้าหมายที่วางไว้ 
“เราได้เน้นออกผลิตภัณฑ์สอดคล้องกับไลฟ์สไตล์ของลูกค้าที่หลากหลายขึ้น พร้อมเจาะตลาดสินเชื่อรถยนต์ โดยอาศัยความแข็งแกร่งของแบงก์ธนชาตในฐานะผู้นำตลาด ที่มีสาขาอยู่ 600 แห่ง รวมถึงขยายฐานลูกค้าประกันไปยังลูกค้าในกลุ่มสินเชื่อบ้านและสินเชื่อเอสเอ็มอี” นายศุภเดช กล่าว
นอกจากนี้ ยังออกแบบประกันที่เป็นแพ็กเกจเพื่อตอบสนองให้ทันต่อความต้องการของลูกค้าในแต่ละช่วงเวลา ที่สำคัญในด้านบริการยังคงเน้นตอบสนองความต้องการของลูกค้าด้วยความรวดเร็ว สะดวกและมีประสิทธิภาพอีกด้วย
ล่าสุดกลุ่มประกันในเครือธนชาตได้แต่งตั้ง นายนพดล เรืองจินดา ผู้บริหารจากธนาคารธนชาตมาเป็นรองประธานกรรมการบริหารและกรรมการผู้จัดการ คนใหม่ ของบริษัท ธนชาตประกันชีวิต และเป็นรองประธานกรรมการบริหาร บริษัท ธนชาตประกันภัย อีกตำแหน่ง